รัฐบาลไทย-ข่าวทำเนียบรัฐบาล-มหาดไทย แจ้งความ เอาผิด "มูลนิธิเป็นต่อกรุ๊ป" เข้าข่ายผิด 3 ข้อหา พร้อมประสานกระทรวง DEs ดำเนินการตามอำนาจหน้าที่ และกำชับผู้ว่าฯ – นายอำเภอ ทั่วประเทศ ตรวจสอบการดำเนินงานมูลนิธิ
วันจันทร์ที่ 13 กุมภาพันธ์ 2566
13/02/2566
มหาดไทย แจ้งความ เอาผิด "มูลนิธิเป็นต่อกรุ๊ป" เข้าข่ายผิด 3 ข้อหา พร้อมประสานกระทรวง DEs ดําเนินการตามอํานาจหน้าที่ และกําชับผู้ว่าฯ – นายอําเภอ ทั่วประเทศ ตรวจสอบการดําเนินงานมูลนิธิ
มหาดไทย แจ้งความ เอาผิด "มูลนิธิเป็นต่อกรุ๊ป" เข้าข่ายผิด 3 ข้อหา พร้อมประสานกระทรวง DEs ดําเนินการตามอํานาจหน้าที่ และกําชับผู้ว่าฯ – นายอําเภอ ทั่วประเทศ ตรวจสอบการดําเนินงานมูลนิธิทุกแห่ง หากพบการกระทําผิดกฎหมายต้องดําเนินการตามอํานาจหน้าที่อย่างเด็ดขาด
วันนี้ (13 ก.พ. 66) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตามที่กระทรวงมหาดไทยได้มอบหมายให้กรมการปกครองดําเนินการตรวจสอบกรณีมีการใช้ชื่อระบุว่า "มูลนิธิเป็นต่อกรุ๊ป" ซึ่งพบว่าไม่ได้จดทะเบียนจัดตั้งมูลนิธิอย่างถูกต้องตามกฎหมาย โดยในวันนี้ ได้มอบหมายให้ พนักงานฝ่ายปกครอง สํานักการสอบสวนและนิติการ กรมการปกครอง ในฐานะหน่วยงานที่มีอํานาจหน้าที่ในการรับจดทะเบียนมูลนิธิ ไปแจ้งความต่อ พนักงานสอบสวนสถานีตํารวจนครบาลนางเลิ้ง เพื่อดําเนินคดีกับเจ้าของมูลนิธิเป็นต่อ หลังพบว่า ไม่ได้มีการจดแจ้งขออนุญาตก่อตั้งมูลนิธิ ทั้งนี้ การดําเนินกิจกรรมต่าง ๆ และการเผยแพร่ข้อมูลข่าวสารสู่สาธารณชนในชื่อของมูลนิธิเป็นต่อกรุ๊ป เข้าข่ายความผิดตามกฎหมาย ใน 3 ความผิดฐาน คือ 1) ผิด พระราชบัญญัติกําหนด ความผิดเกี่ยวกับห้างหุ้นส่วนจดทะเบียน ห้างหุ้นส่วนจํากัด บริษัทจํากัด สมาคม และมูลนิธิ พ.ศ.2499 ที่ได้ใช้คําว่า “มูลนิธิ” ประกอบกับชื่อในดวงตราและเอกสารอื่นเกี่ยวกับธุรกิจ โดยไม่ได้มีการจดทะเบียนจัดตั้งมูลนิธิ 2) ผิดพระราชบัญญัติควบคุมการเรี่ยไร พ.ศ.2487 มาตร 8 ประกอบมาตรา 17 และ 3) ผิดพระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2560 มาตรา 14 นําข้อมูลอันเป็นเท็จสู่ระบบคอมพิวเตอร์ นอกจากนี้ ได้กําชับให้กรมการปกครองได้บูรณาการประสานงานการทํางานร่วมกับกองบังคับการปราบปรามอย่างใกล้ชิด เพื่อทําการสอบสวนขยายผลต่อไป
นายสุทธิพงษ์ จุลเจริญ กล่าวเพิ่มเติมว่า นอกจากนี้ ตนได้ลงนามหนังสือถึงปลัดกระทรวงดิจิทัลเพื่อเศรษฐกิจและสังคม (DEs) ภายหลังกระทรวงมหาดไทยได้ดําเนินการตรวจสอบผ่านเว็บไซต์ https:/www.pentorfoundation.com ซึ่งการกระทําของบุคคลที่แอบอ้างใช้คําว่า "มูลนิธิ" ผ่านเว็บไชต์ดังกล่าวข้างต้น อาจเข้าข่ายเป็นความผิดตามกฎหมายและเป็นการกระทําที่อาจทําให้บุคคลอื่นหลงเชื่อว่ากิจการนั้นเป็นมูลนิธิที่ได้จดทะเบียนตามประมวลกฎหมายแพ่งและพาณิชย์ อาจเป็นการกระทําโดยทุจริตหรือหลอกลวง นําเข้าสู่ระบบคอมพิวเตอร์ซึ่งข้อมูลคอมพิวเตอร์ที่บิดเบือนหรือปลอมไม่ว่าทั้งหมดหรือบางส่วน หรือข้อมูลคอมพิวเตอร์อันเป็นเท็จโดยประการที่น่าจะเกิดความเสียหายแก่ประชาชน อันมิใช่การกระทําความผิดฐานหมิ่นประมาทตามประมวลกฎหมายอาญาตามมาตรา 14 แห่งพระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2560 เพื่อกระทรวง DEs พิจารณาดําเนินการตามอํานาจหน้าที่ต่อไป
“กระทรวงมหาดไทยได้สั่งการไปยังผู้ว่าราชการจังหวัดทุกจังหวัดในฐานะนายทะเบียนมูลนิธิจังหวัดกําชับนายอําเภอทุกอําเภอตรวจสอบการดําเนินงานของมูลนิธิต่าง ๆ ที่อาจเกี่ยวพันกับธุรกิจผิดกฎหมายว่ามีการขออนุญาตก่อตั้งมูลนิธิ เพื่อแสวงหาผลประโยชน์ที่ผิดกฎหมาย รวมทั้งตรวจสอบการดําเนินกิจการของมูลนิธิที่ได้มีการก่อตั้งแล้ว หากพบความผิดปกติทางการเงิน หรือไม่ได้มีกิจกรรม หรือมีการดําเนินการที่เข้าข่ายความผิด ต้องดําเนินการให้เป็นไปตามกฎหมายอย่างเคร่งครัด” ปลัด มท. กล่าวในช่วงท้าย